[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 9.11.2010

COM(2010) 653 τελικό

2010/0320 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με την τήρηση από τη Δημοκρατία της Κροατίας των όρων για την ολοκλήρωση της πρώτης μεταβατικής περιόδου με βάση την πολυμερή συμφωνία μεταξύ της Ευρωπαϊκής Κοινότητας και των κρατών μελών της, της Δημοκρατίας της Αλβανίας, της Βοσνίας-Ερζεγοβίνης, της Δημοκρατίας της Βουλγαρίας, της Δημοκρατίας της Κροατίας, της Πρώην Γιουγκοσλαβικής Δημοκρατίας της Μακεδονίας, της Δημοκρατίας της Ισλανδίας, της Δημοκρατίας του Μαυροβουνίου, του Βασιλείου της Νορβηγίας, της Ρουμανίας, της Δημοκρατίας της Σερβίας και της Προσωρινής Διοίκησης των Ηνωμένων Εθνών στο Κοσσυφοπέδιο[1] για τη δημιουργία Κοινού Ευρωπαϊκού Αεροπορικού Χώρου

ΑΙΤΙΟΛΟΓΙΚΗ ΕΚΘΕΣΗ

Πλαίσιο της προτασησ

- Αιτιολογία και στόχοι της πρότασης

Το 2006, το Συμβούλιο ενέκρινε την πολυμερή συμφωνία για τον Κοινό Ευρωπαϊκό Αεροπορικό Χώρο (ΚΕΑΧ) μεταξύ της Ευρωπαϊκής Ένωσης και των κρατών μελών της, της Αλβανίας, της Βοσνίας-Ερζεγοβίνης, της Βουλγαρίας, της Κροατίας, της Πρώην Γιουγκοσλαβικής Δημοκρατίας της Μακεδονίας, της Ισλανδίας, του Μαυροβουνίου, της Νορβηγίας, της Ρουμανίας, της Σερβίας και της Προσωρινής Διοίκησης των Ηνωμένων Εθνών στο Κοσσυφοπέδιο[2] («η συμφωνία») (απόφαση 2006/682/EΚ του Συμβουλίου· ΕΕ L 285 της 16.10.2006, σ. 1.

Στόχος της συμφωνίας είναι να ενταχθούν οι γειτονικές χώρες της ΕΕ στην ήδη υπάρχουσα εσωτερική αγορά αεροπορικών μεταφορών στην οποία συμμετέχουν και τα 27 κράτη μέλη της ΕΕ, η Νορβηγία και η Ισλανδία. Τα οκτώ συνδεδεμένα μέρη της νοτιοανατολικής Ευρώπης συμφώνησαν στην πλήρη εφαρμογή του ενωσιακού δικαίου περί αερομεταφορών («ενωσιακό κεκτημένο»). Όταν τεθεί σε πλήρη εφαρμογή το κεκτημένο, οι αεροπορικές εταιρείες του ΚΕΑΧ θα έχουν πρόσβαση στη διευρυμένη ευρωπαϊκή ενιαία αγορά αερομεταφορών.

Με τη συμφωνία χορηγείται στις αεροπορικές εταιρείες όλων των συμβαλλομένων μερών πρόσβαση στις απευθείας γραμμές μεταξύ του εδάφους τους και του εδάφους των άλλων συμβαλλομένων μερών. Άλλα δικαιώματα συνδέονται με την ολοκλήρωση των ειδικών μεταβατικών ρυθμίσεων σε κάθε συνδεδεμένο μέρος, όπως ορίζει η συμφωνία, οι οποίες διαφέρουν ανάλογα με το συνδεδεμένο μέρος.

Στην περίπτωση της Κροατίας, για την ολοκλήρωση της πρώτης μεταβατικής φάσης απαιτείται η εφαρμογή στοιχείων του βασικού ευρωπαϊκού κεκτημένου για τις αερομεταφορές, όπως μεταξύ άλλων, και η κύρωση της σύμβασης του Μόντρεαλ και η σύσταση ανεξάρτητου ρυθμιστικού φορέα διαχείρισης της εναέριας κυκλοφορίας. Η επιβεβαίωση αυτών των ενεργειών σηματοδοτεί τη χορήγηση ευρύτερων εμπορικών δικαιωμάτων στις ευρωπαϊκές και κροατικές αεροπορικές εταιρείες, και πιο συγκεκριμένα τα δρομολόγια πέραν των συνόρων τους προς τρίτες χώρες («πέμπτη ελευθερία») εντός ορισμένων εδαφών που καλύπτει η συμφωνία.

Το άρθρο 27 παράγραφος 3 της συμφωνίας προβλέπει ότι η βαθμιαία μετάβαση κάθε συνδεδεμένου μέρους της συμφωνίας υπόκειται σε αξιολογήσεις από την Ευρωπαϊκή Ένωση.

Τον Νοέμβριο του 2009, επικουρούμενη από την Taiex, μια αντιπροσωπεία εμπειρογνωμόνων των κρατών μελών και της Ευρωπαϊκής Επιτροπής επισκέφθηκαν το Ζάγκρεμπ προκειμένου να αξιολογήσουν εκτεταμένα την κατάσταση εφαρμογής του ενωσιακού κεκτημένου αερομεταφορών στην Κροατία. Από την αξιολόγηση επιβεβαιώθηκε ότι η Δημοκρατία της Κροατίας έχει τηρήσει τους όρους για την ολοκλήρωση της πρώτης μεταβατικής περιόδου που ορίζεται στο πρωτόκολλο IV της συμφωνίας. Τα θετικά συμπεράσματα της αξιολόγησης κοινοποιήθηκαν στα κράτη μέλη και την κροατική κυβέρνηση και θα παρουσιασθούν σε συνεδρίαση της μικτής επιτροπής ΚΕΑΧ που έχει προγραμματισθεί για τον Δεκέμβριο του 2010.

- Γενικό πλαίσιο

Η συμφωνία ΚΕΑΧ έχει σχεδιασθεί ρητά ως ανοικτό πλαίσιο προσβάσιμο στις ευρωπαϊκές χώρες που επιθυμούν να ενταχθούν πλήρως στην ευρωπαϊκή ενιαία αγορά αερομεταφορών.

Τα οφέλη της συμφωνίας είναι σημαντικά, διότι:

- προσφέρει νέες ευκαιρίες αγοράς για την προσέγγιση του συνολικού πληθυσμού της περιοχής των Βαλκανίων, ο οποίος ανέρχεται σε 52 εκατομμύρια κατοίκους, με τη δημιουργία ενιαίας αγοράς αερομεταφορών που θα απαρτίζεται από 35 χώρες και περισσότερους από 500 εκατομμύρια κατοίκους. Η αεροπορική κίνηση μεταξύ ΕΕ και νοτιο-ανατολικής Ευρώπης σημείωσε αισθητή αύξηση πρόσφατα, ήτοι 121% από το 2001, και η τάση αυτή αναμένεται να επιταχυνθεί με την πλήρη ενσωμάτωση σε μια κοινή αγορά αερομεταφορών·

- δημιουργεί νέες ευκαιρίες για τη βιομηχανία και τους καταναλωτές, ειδικά σε ό,τι αφορά τον τουρισμό που είναι ένα μείζον πεδίο ανάπτυξης στις παραθαλάσσιες περιοχές. Οι προβλέψεις για την αεροπορική κίνηση στην περιοχή αναφέρουν μέσο ετήσιο ρυθμό ανάπτυξης άνω του 6% από το 2005 έως το 2011. Υπάρχουν δυνητικά 414 αερολιμένες στην περιοχή· συνεπώς, υπάρχει δυνατότητα περαιτέρω ανάπτυξης. Εξαιτίας αυτού, όλο και περισσότερος κόσμος θα μπορεί να ταξιδεύει αεροπορικώς με προσιτές τιμές. Επιπλέον, η συμφωνία θα ευνοήσει τις ροές κεφαλαίων και από τις δύο πλευρές διότι θα διευκολυνθεί η εφαρμογή των κανόνων περί ιδιοκτησίας και ελέγχου που υπάρχουν σε διμερείς συμφωνίες·

- δεσμεύει και τους οκτώ εταίρους της συμφωνίας ΚΕΑΧ να συνεχίσουν την εναρμόνιση της νομοθεσίας τους με τη νομοθεσία της ΕΕ, η οποία πρέπει να οδηγήσει σε εξίσου υψηλά πρότυπα τόσο όσον αφορά την ασφάλεια πτήσεων και την ασφάλεια της αεροπορίας από έκνομες ενέργειες όσο και τον θεμιτό ανταγωνισμό ανά την Ευρώπη·

- αίρει τους εναπομένοντες περιορισμούς πρόσβασης στην αγορά για τις πτήσεις μεταξύ ΕΕ και Βαλκανίων, δημιουργώντας ισότιμους όρους μεταξύ των αερομεταφορέων της ΕΕ·

- αίρει τα υπάρχοντα σημεία εμπλοκής στο σύστημα διαχείρισης της εναέριας κυκλοφορίας, τα οποία υφίστανται από την εποχή του πολέμου στην περιοχή και οδήγησαν στο κλείσιμο του εναέριου χώρου·

- δεσμεύει τις χώρες της περιοχής να εργασθούν από κοινού και να βελτιώσουν τις διαπεριφερειακές τους σχέσεις, προς όφελος της περαιτέρω ευρωπαϊκής ολοκλήρωσης· και

- συστήνει μικτή επιτροπή, η οποία θα είναι αρμόδια για την επίλυση θεμάτων που σχετίζονται με την ερμηνεία ή την εφαρμογή της συμφωνίας.

Η ανεξάρτητη επιβεβαίωση της προόδου που έχει σημειώσει η Κροατία στην εφαρμογή του κεκτημένου είναι καλό νέο από κάθε άποψη και είναι καλός οιωνός για τα υπόλοιπα συνδεδεμένα μέρη όσον αφορά τη μετάβασή τους στην πλήρη προσχώρησή τους στην ευρωπαϊκή ενιαία αγορά αερομεταφορών.

- Ισχύουσες διατάξεις στο πεδίο που αφορά η πρόταση

πολυμερή συμφωνία μεταξύ της Ευρωπαϊκής Κοινότητας και των κρατών μελών της, της Αλβανίας, της Βοσνίας-Ερζεγοβίνης, της Βουλγαρίας, της Κροατίας, της Πρώην Γιουγκοσλαβικής Δημοκρατίας της Μακεδονίας, της Ισλανδίας, του Μαυροβουνίου, της Νορβηγίας, της Ρουμανίας, της Σερβίας και της Προσωρινής Διοίκησης των Ηνωμένων Εθνών στο Κοσσυφοπέδιο για τη δημιουργία Κοινού Ευρωπαϊκού Αεροπορικού Χώρου (ΕΕ L 285 της 16.10.2006, σ. 3).

- Συνοχή με τις υπόλοιπες πολιτικές και στόχους της Ένωσης

Η πρόταση συμβαδίζει με την πολιτική αερομεταφορών της Ευρωπαϊκής Ένωσης για τη διεύρυνση του θεματολογίου σχετικά με την εξωτερική πολιτική της Κοινότητας στις αερομεταφορές (COM (2005) 79 τελικό), ιδίως σε ό,τι αφορά την πολιτική γειτονίας.

Διαβουλεύσεις με τα ενδιαφερομενα μερη και εκτιμηση των επιπτωσεων

- Διαβούλευση με τα ενδιαφερόμενα μέρη

Δεν είναι αναγκαία η διαβούλευση για την εφαρμογή της υπάρχουσας συμφωνίας ΚΕΑΧ, όλα τα κράτη μέλη και τα συνδεδεμένα μέρη συμμετέχουν πάντως σε μόνιμη βάση.

- Συλλογή και χρήση εμπειρογνωμοσύνης

Κύριοι οργανισμοί/εμπειρογνώμονες που γνωμοδότησαν

Για την παρακολούθηση της προόδου που σημειώνει η Δημοκρατία της Κροατίας στην εφαρμογή του αεροπορικού κεκτημένου, τον Νοέμβριο του 2009 πραγματοποιήθηκε επίσκεψη διεξοδικής αξιολόγησης, κατά την οποία επιβεβαιώθηκε ότι η χώρα πληροί τους αναγκαίους όρους για την ολοκλήρωση της πρώτης μεταβατικής περιόδου. Στην αντιπροσωπεία που επισκέφθηκε την Κροατία συμμετείχαν εμπειρογνώμονες των κρατών μελών στα πεδία των οικονομικών ρυθμίσεων, της ασφάλειας πτήσεων, της ασφάλειας της αεροπορίας από έκνομες ενέργειες και της διαχείρισης της εναέριας κυκλοφορίας(ATM), όπως επίσης συμμετείχαν υπάλληλοι από τη ΓΔ MOVE της Επιτροπής και την Taiex.

- Εκτίμηση των επιπτώσεων

Δεν απαιτείται εκτίμηση των επιπτώσεων.

Νομικά στοιχεια της προτασησ

- Συνοπτική παρουσίαση της προτεινόμενης δράσης

Η πρόταση θα ικανοποιήσει τις υποχρεώσεις που απορρέουν από την έγκριση της συμφωνίας ΚΕΑΧ από την Ευρωπαϊκή Ένωση και τα κράτη μέλη της.

- Νομική βάση

Άρθρο 27 παράγραφος 4 και πρωτόκολλο IV της πολυμερούς συμφωνίας μεταξύ της Ευρωπαϊκής Κοινότητας και των κρατών μελών της, της Αλβανίας, της Βοσνίας-Ερζεγοβίνης, της Βουλγαρίας, της Κροατίας, της Πρώην Γιουγκοσλαβικής Δημοκρατίας της Μακεδονίας, της Ισλανδίας, του Μαυροβουνίου, της Νορβηγίας, της Ρουμανίας, της Σερβίας και της Προσωρινής Διοίκησης των Ηνωμένων Εθνών στο Κοσσυφοπέδιο για τη δημιουργία Κοινού Ευρωπαϊκού Αεροπορικού Χώρου .

- Αρχή της επικουρικότητας

Η αρχή της επικουρικότητας εφαρμόζεται εφόσον η πρόταση δεν θίγει πεδίο που εμπίπτει στην αποκλειστική αρμοδιότητας της Ένωσης.

Οι στόχοι της πρότασης δεν είναι δυνατόν να επιτευχθούν επαρκώς με τη δράση των κρατών μελών για τους ακόλουθους λόγους.

Η πολυμερής συμφωνία για τον ΚΕΑΧ έχει συναφθεί σε επίπεδο ΕΕ και κάθε απόφαση για τη λειτουργία της συμφωνίας αυτής λαμβάνεται μόνον σε επίπεδο Ευρωπαϊκής Ένωσης.

Η πρόταση συνεπώς είναι σύμφωνη με την αρχή της επικουρικότητας.

- Αρχή της αναλογικότητας

Η πρόταση συνάδει με την αρχή της αναλογικότητας για τους ακόλουθους λόγους:

- Με την πρόταση θα ενθαρρυνθεί η περαιτέρω νομική σύγκλιση μεταξύ της Ευρωπαϊκής Ένωσης και της Δημοκρατίας της Κροατίας στο πεδίο των αεροπορικών μεταφορών και θα διευκολύνει τις ασφαλείς και αποτελεσματικές αεροπορικές μετακινήσεις.

- Τα κράτη μέλη και η Δημοκρατία της Κροατίας θα συνεχίσουν να αναλαμβάνουν τα συνήθη διοικητικά καθήκοντά τους στο πλαίσιο των διεθνών αερομεταφορών, με κοινούς όμως κανόνες οι οποίοι θα εφαρμόζονται ομοιόμορφα.

- Επιλογή μέσων

Προτεινόμενη πράξη: απόφαση του Συμβουλίου.

Δεν θα ήταν κατάλληλη νομική πράξη άλλου είδους για τους ακόλουθους λόγους:

Το άρθρο 27 παράγραφος 4 και το πρωτόκολλο IV της πολυμερούς συμφωνίας προβλέπουν αυτού του είδους απόφαση του Συμβουλίου, μόλις επιβεβαιωθεί ότι η Δημοκρατία της Κροατίας εκπληρώσει τους όρους για την ολοκλήρωση της πρώτης μεταβατικής περιόδου.

Δημοσιονομικές επιπτωσεισ

Η πρόταση δεν έχει επιπτώσεις στον προϋπολογισμό της Ένωσης.

Πρόσθετες πληροφοριεσ

- Μέλη του ΕΟΧ.

Η παρούσα απόφαση έχει επιπτώσεις για τα μέλη του ΕΟΧ, τη Νορβηγία και την Ισλανδία, οι οποίες έχουν συνυπογράψει την πολυμερή συμφωνία.

2010/0320 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με την τήρηση από τη Δημοκρατία της Κροατίας των όρων για την ολοκλήρωση της πρώτης μεταβατικής περιόδου με βάση την πολυμερή συμφωνία μεταξύ της Ευρωπαϊκής Κοινότητας και των κρατών μελών της, της Δημοκρατίας της Αλβανίας, της Βοσνίας-Ερζεγοβίνης, της Δημοκρατίας της Βουλγαρίας, της Δημοκρατίας της Κροατίας, της Πρώην Γιουγκοσλαβικής Δημοκρατίας της Μακεδονίας, της Δημοκρατίας της Ισλανδίας, της Δημοκρατίας του Μαυροβουνίου, του Βασιλείου της Νορβηγίας, της Ρουμανίας, της Δημοκρατίας της Σερβίας και της Προσωρινής Διοίκησης των Ηνωμένων Εθνών στο Κοσσυφοπέδιο[3] για τη δημιουργία Κοινού Ευρωπαϊκού Αεροπορικού Χώρου (Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη: σχετικά με την τήρηση από τη Δημοκρατία της Κροατίας των όρων για την ολοκλήρωση της πρώτης μεταβατικής περιόδου με βάση την πολυμερή συμφωνία μεταξύ της Ευρωπαϊκής Κοινότητας και των κρατών μελών της, της Δημοκρατίας της Αλβανίας, της Βοσνίας-Ερζεγοβίνης, της Δημοκρατίας της Βουλγαρίας, της Δημοκρατίας της Κροατίας, της Πρώην Γιουγκοσλαβικής Δημοκρατίας της Μακεδονίας, της Δημοκρατίας της Ισλανδίας, της Δημοκρατίας του Μαυροβουνίου, του Βασιλείου της Νορβηγίας, της Ρουμανίας, της Δημοκρατίας της Σερβίας και της Προσωρινής Διοίκησης των Ηνωμένων Εθνών στο Κοσσυφοπέδιο[4] για τη δημιουργία Κοινού Ευρωπαϊκού Αεροπορικού Χώρου («η συμφωνία»), και ιδίως το άρθρο 27 παράγραφος 4,

την πρόταση της Επιτροπής,

Εκτιμώντας τα ακόλουθα:

1. Το άρθρο 27 παράγραφος 1 της συμφωνίας προβλέπει μεταβατικές ρυθμίσεις μεταξύ των συμβαλλομένων μερών.

2. Το πρωτόκολλο IV της συμφωνίας ορίζει μεταβατικές ρυθμίσεις μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας της Κροατίας, αφετέρου.

3. Το άρθρο 27 παράγραφος 3 της συμφωνίας προβλέπει ότι η βαθμιαία μετάβαση κάθε συνδεδεμένου μέρους προς την πλήρη εφαρμογή της συμφωνίας ΚΕΑΧ υπόκειται στην αξιολόγηση της Ευρωπαϊκής Ένωσης.

4. Από την αξιολόγηση που διεξήγαγε η Ευρωπαϊκή Επιτροπή επιβεβαιώθηκε ότι η Δημοκρατία της Κροατίας έχει τηρήσει τους όρους για την ολοκλήρωση της πρώτης μεταβατικής περιόδου που ορίζεται στο πρωτόκολλο IV της συμφωνίας.

5. Το άρθρο 27 παράγραφος 4 προβλέπει ότι εάν η Ευρωπαϊκή Ένωση κρίνει ότι πληρούνται οι όροι από ένα συνδεδεμένο μέρος όρους για την ολοκλήρωση μεταβατικής περιόδου, αποφασίζει ότι το συγκεκριμένο συνδεδεμένο μέρος προκρίνεται για την επόμενη μεταβατική περίοδο ή την πλήρη ένταξή του στον Κοινό Ευρωπαϊκό Αεροπορικό Χώρο, αναλόγως.

6. Το Συμβούλιο χαιρετίζει με ικανοποίηση το γεγονός ότι η Δημοκρατία της Κροατίας τήρησε τους όρους για την ολοκλήρωση της πρώτης μεταβατικής περιόδου που ορίζεται στο πρωτόκολλο IV της συμφωνίας,

ΑΠΟΦΑΣΙΖΕΙ:

Άρθρο μόνο

Η Δημοκρατία της Κροατίας προκρίνεται για τη δεύτερη μεταβατική περίοδο με βάση το πρωτόκολλο IV της πολυμερούς συμφωνίας μεταξύ της Ευρωπαϊκής Κοινότητας και των κρατών μελών της, της Δημοκρατίας της Αλβανίας, της Βοσνίας-Ερζεγοβίνης, της Δημοκρατίας της Βουλγαρίας, της Δημοκρατίας της Κροατίας, της Πρώην Γιουγκοσλαβικής Δημοκρατίας της Μακεδονίας, της Δημοκρατίας της Ισλανδίας, της Δημοκρατίας του Μαυροβουνίου, του Βασιλείου της Νορβηγίας, της Ρουμανίας, της Δημοκρατίας της Σερβίας και της Προσωρινής Διοίκησης των Ηνωμένων Εθνών στο Κοσσυφοπέδιο[5] για τη δημιουργία Κοινού Ευρωπαϊκού Αεροπορικού Χώρου.

Βρυξέλλες, […]

Για το Συμβούλιο

[1] Σύμφωνα με το Ψήφισμα 1244 του Συμβουλίου ασφαλείας του ΟΗΕ της 10ης Ιουνίου1999

[2] Σύμφωνα με το Ψήφισμα 1244 του Συμβουλίου ασφαλείας του ΟΗΕ της 10ης Ιουνίου1999

[3] Σύμφωνα με το Ψήφισμα 1244 του Συμβουλίου ασφαλείας του ΟΗΕ της 10ης Ιουνίου1999

[4] Σύμφωνα με το Ψήφισμα 1244 του Συμβουλίου ασφαλείας του ΟΗΕ της 10ης Ιουνίου1999

[5] Σύμφωνα με το Ψήφισμα 1244 του Συμβουλίου ασφαλείας του ΟΗΕ της 10ης Ιουνίου1999